《题江山万里图》
元代·陈秀民

曹郎胸中墨数斗，笔下烟云千万重。昆崙积石泰华接，潇湘云梦银河通。

岷峨翠流三峡水，衡岳青莲五老峰。清溪九曲处士屋，丹霞百丈神仙宫。

下有临渊欲坠之灵石，上有参天不老之长松。岚光雨气迷远近，咫尺万里将无穷。

谁知大地山河境，乃在冰缣意匠中。我今抚卷三叹息，画史真能夺化工。

作者简介：元温州人，一作嘉兴人，字庶子。博学善书。为武冈城步巡检，知常熟州。历江浙行中书省参知政事、翰林学士。有《寄情稿)。